«Ülikooli kirikus saab viimasel ajal sagedasti head muusikat kuulda,» kirjutas Päevaleht. Igal laupäeva õhtul esines organist hr Treumuth siin oreliteostega. Kavatsus oli tasuta kontsertidel kogu silmapaistvam oreliliteratuur läbi mängida. 24. oktoobril esines Tartu Ülikooli kirikus aga prof August Topman, andes võimaluse täiel määral tundma õppida uue oreli  mitmekesiseid varjundeid. Tema ettekanded, Händeli Larghetto ja Allegro ning Boelmanni Kontsert, olid õhtu tippsaavutused. Kaastegelasena üles astunud pr Hella Clanman-Nõmtaki kolmest laulust õnnestusid paremini Luzzi «Ave Maria» ja Melartini «Oh Isa».